Magnus Heunicke (S), 2006-10-04:
»Kan ministeren oplyse, hvordan rejsetidsgarantien vil være en reel og troværdig kompensation til de togrejsende, når den ved mange forsinkelser vil være uden værdi, fordi den er blevet udvandet af regler om, at erstatningen bortfalder ved forsinkelser, der er annonceret 24 timer i forvejen, og der samtidig indføres nye køreplaner med indbyggede forsinkelser?«
Det handler om rejsetidsgarantien, som jo er en kontant tilbagebetaling, en kontant erstatning til de rejsende, som har måttet døje med tog, der er meget forsinkede.
Og netop rejsetidsgarantien har vi jo måttet vente meget lang tid på, og det er jo ikke noget særsyn inden for denne ministers område, at vi kan vente lang tid på tingene og på togene, og derfor har vi også haft store forventninger til, at der ville ligge et godt arbejde bag, og at det ville være en reel og troværdig kompensationsordning, som man vil gennemføre.
Men nu kan vi så se ordningen, som altså kommer, næsten samtidig med at DSB laver nye køreplaner med indbyggede forsinkelser, og som indeholder en regel om, at hvis DSB eller Arriva 24 timer før togafgang kommer med en oplysning om, at toget er forsinket, jamen så bortfalder muligheden for at få erstatning, på trods af at der er tale om en meget stor forringelse af servicen.
Så jeg vil gerne have ministerens svar på, om denne ordning er en reel og troværdig rejsetidsgaranti.
Jeg havde lovet, det skulle være færdigt 1. juli i år, og vi blev færdige i løbet af september måned.
Det er en meget kompliceret proces, som er løst meget fremragende i et ekstremt godt samarbejde mellem forbrugerorganisationerne, DSB og mit ministerium.
Så skal jeg indledningsvis bemærke, at vi det næste år står over for en betydelig genopretningsproces af skinnenettet – det går jeg ud fra at hr. Magnus Heunicke er klar over – og det vil medføre løbende behov for at foretage ændringer i forhold til køreplaner, hvor der også løbende vil være behov for at varsle disse ændringer over for passagererne.
Og begge dele vil nu blive realiseret.
Jeg opfatter i høj grad ordningen som en kompensation til passagerer, hvis de ikke har fået den vare, vi leverer.
Så enkelt er det.
Når togoperatørerne oplyser til passagererne, at togene på en given strækning vil være forsinkede, så har passagererne jo den mulighed, at de kan beslutte sig for, om de vil bruge denne rejsemulighed eller de vil foretage en anden, og hvis ikke togoperatørerne lever op til det, de har lovet, så skal de kompensere passagererne.
Det synes jeg er en overordentlig troværdig ordning.
Så skal jeg sige, at DSB’s beslutning om at forlænge rejsetiderne på nogle strækninger i køreplanen for 2007 mener jeg er udtryk for, at man ønsker at være troværdig over for passagererne.
Bare man ved, hvad man har at rette sig efter – det er det, forbrugerne siger gang på gang.
Ved at lave en køreplan, hvor køretiderne er tilpasset skinnenettets reelle ydeevne, kan passagererne i høj grad planlægge deres dag, da de forhåbentlig fremover kan regne med køreplanen.
Og så har jeg altså, vil jeg gerne sige til hr. Magnus Heunicke, noteret mig, at Forbrugerrådet også synes, det er en rigtig fornuftig idé, at DSB laver en køreplan, som passagererne kan regne med.